फिलीपींस में नेसात तूफान ने ली 31 की जान  
इस तूफान में कम से कम 31 लोग मारे गए जबकि 60 हजार से अधिक लोग विस्थापित हुए। इससे 2.2 करोड़ डॉलर मूल्य से अधिक फसलों एवं अवसंरचना को नुकसान पहुंचा है।
फिलीपींस से बुधवार को गुजर चुके तूफान नेसात ने देश में भीषण तबाही मचाई है। इस तूफान में कम से कम 31 लोग मारे गए जबकि 60 हजार से अधिक लोग विस्थापित हुए। इससे 2.2 करोड़ डॉलर मूल्य से अधिक फसलों एवं अवसंरचना को नुकसान पहुंचा है।  समाचार एजेंसी सिन्हुआ ने मौसम विज्ञान अधिकारियों के हवाले से बताया कि तूफान नेसात ने मंगलवार को देश के उत्तरी इलाके में भीषण तबाही मचाई। नेसात भारी बारिश और तेज हवाओं का कारण बना जिसके चलते भूस्खलन और बड़े पैमाने पर बाढ़ की स्थिति उत्पन्न हो गई।  अधिकारियों ने बताया कि तूफान बुधवार शाम को फिलीपींस को पार कर गया और अब वह चीन के दक्षिण की तरफ बढ़ रहा है। राष्ट्रीय आपदा जोखिम न्यूनीकरण एवं प्रबंधन परिषद के मुताबिक सेंट्रल लूजॉन, कोर्डिलेरा और मनीला के इलाकों में सर्वाधिक नुकसान हुआ।